
               19η ΓΕΝΙΚΗ ΣΥΝΕΛΕΥΣΗ ΕΟΑΕΝ

ΜΥΤΙΛΗΝΗ 4-5 ΝΟΕΜΒΡΙΟΥ 2006

ΕΙΣΗΓΗΣΗ ΠΡΟΕΔΡΟΥ ΕΠΙΜΕΛΗΤΗΡΙΟΥ ΚΥΚΛΑΔΩΝ
 ΓΙΑ ΤΟ ΑΚΤΟΠΛΟΪΚΟ

Κυρίες και κύριοι
Όταν ο Πρόεδρος του ΕΟΑΕΝ μου πρότεινε να εισηγηθώ το θέμα που με μια λέξη γνωρίζουμε ως «ακτοπλοϊκό» σκέφθηκα πως δεν μου ταιριάζει ο ρόλος του εισηγητή  χιλιοειπωμένων αναφορών.

Μετά από 15 χρόνια συνεχούς ενασχόλησης με το θέμα θεωρώ ότι οι απλές επαναλήψεις και διαπιστώσεις  δεν αρμόζουν στους ανθρώπους των επιχειρήσεων.

Όμως το γεγονός ότι βρισκόμαστε σε χειρότερη κατάσταση σε σχέση με πριν από 15 χρόνια αφαιρεί το δικαίωμα από τον οποιοδήποτε νησιώτη να μην έχει το θέμα αυτό ως πρώτης προταιρεότητας.
Είναι  αυτονόητο  και  δεν  χρειάζεται  ιδιαίτερη τεκμηρίωση  για τη ζωτική σημασία που έχει για τα νησιά μας η  ακτοπλοϊκή  σύνδεση  τόσο μεταξύ τους όσο και με  τα μεγάλα λιμάνια της χώρας, τη ζωτική σημασία που έχουν οι θαλάσσιες συγκοινωνίες για την οικονομική και κοινωνική ανάπτυξη αλλά, κυρίως, για την ίδια την επιβίωση των κατοίκων των νησιών.

Θα επιχειρήσω την συνοπτική περιγραφή της σημερινής κατάστασης και θα ολοκληρώσω με την συνολική πρόταση μου για το θέμα.
Καταρχήν θα ήθελα να εκφράσω την πικρία μου, - και είναι προφανές ότι δεν αναφέρομαι μόνο στην παρούσα κυβέρνηση των τελευταίων δυόμιση χρόνων, καθώς οι ευθύνες βαρύνουν σε μεγάλο βαθμό και τις προηγούμενες κυβερνήσεις - γιατί η Πολιτεία ενώ τα τελευταία χρόνια δείχνει ιδιαίτερη μέριμνα για τις συγκοινωνίες της ηπειρωτικής Ελλάδας (οδικοί άξονες, μεγάλα συγκοινωνιακά έργα), δεν φαίνεται να δείχνει αντίστοιχο ενδιαφέρον και για τις θαλάσσιες συγκοινωνιακές αρτηρίες, οι οποίες έχουν ιδιαίτερη σημασία αν λάβουμε υπόψη  τη μορφολογία της χώρας. 
Έτσι φαίνεται να μετατρέπεται σε κενό γράμμα η συνταγματική επιταγή για τις νησιωτικές περιοχές, δημιουργώντας μία μεγάλη εθνική ανισότητα ανάμεσα στις περιοχές της Ελλάδας.

Ο γνωστός σε όλους Κανονισμός 3577/92 έδωσε την κατεύθυνση της φιλελευθεροποίησης και της ενίσχυσης του ανταγωνισμού στην ακτοπλοΐα, επιτρέποντας όμως στα κράτη μέλη να προχωρούν σε σύναψη συμβάσεων δημόσιας υπηρεσίας μέσα από συγκεκριμένες διαδικασίες, για δρομολόγια τα οποία ναι μεν δεν έχουν επιχειρηματικό ενδιαφέρον αλλά είναι ιδιαιτέρα σημαντικά για λόγους κοινωνικής συνοχής.

 Με τον τρόπο αυτό ουσιαστικά αναγνωρίστηκε το πρόβλημα της ακτοπλοϊκής σύνδεσης των νησιών μας και η ανάγκη άσκησης πολιτικής άρσης της απομόνωσης τους.

Η Ελλάδα εξαιρέθηκε από την εφαρμογή του Κανονισμού 3577 έως την 01/01/2004.
Όμως για δώδεκα χρόνια η χώρα δεν προετοιμάστηκε σωστά για να αντιμετωπίσει τα νέα δεδομένα.
Η εναρμόνιση του Ελληνικού με το Κοινοτικό δίκαιο έγινε με την ψήφιση του Νόμου 2932/2001 ο οποίες εφαρμόζεται από το Νοέμβριο του 2002.

Το πρόβλημα ήταν ότι ο 2932/2001 διατήρησε στο μεγαλύτερο επιτρεπόμενο βαθμό την δυνατότητα κρατικής, αλλά ανορθολογικής  κατά την άποψη μου  παρέμβασης, η οποία βέβαια το μόνο που έκανε ήταν να επιτείνει ακόμα περισσότερο το πρόβλημα.

Το 2006 είναι η χρονιά που έγιναν κάποια βήματα προς την απελευθέρωση της ακτοπλοΐας κυρίως λόγω των έντονων πιέσεων  από την Ευρωπαϊκή Ένωση και από τις ναυτιλιακές εταιρίες, αλλά και την επιβεβαίωση  των προβλημάτων του συστήματος στην μορφή που λειτουργούσε.

Πιο συγκεκριμένα  : 

Πραγματοποιήθηκε η πλήρης απελευθέρωση των ναύλων με Υπουργική Απόφαση στις αρχές του 2006. 
Με το ΠΔ 124/2006, καταργήθηκε το ανώτατο όριο ηλικίας των πλοίων με υποχρέωση πλέον για τα πλοία που επρόκειτο να αποσυρθούν (σύμφωνα με τον ν. 2932/2001), να εφαρμόσουν τις απαιτήσεις ασφαλείας της Συνθήκης της Στοκχόλμης από την ημερομηνία που θα έπρεπε να αποσυρθούν, αντί της 1.1.2010 όπως προβλέπει η Συνθήκη. 

Θετική  θα μπορούσε αρχικά να χαρακτηριστεί η θέσπιση της δωδεκαετούς αναθέσεως εκμεταλλεύσεως μη βιώσιμων γραμμών από ακτοπλοϊκές εταιρίες, που θα μπορούσε να αποτελεί  κίνητρο για την πραγματοποίηση επενδύσεων σε νέα πλοία και  την εξυπηρέτηση αυτών των γραμμών.
Παρά τα όσα προαναφέρθηκαν ως θετικές εξελίξεις παραμένουν ακόμα σημαντικά εμπόδια στον ανταγωνισμό και στην ανάπτυξη της ακτοπλοΐας.  

Το βασικότερο όμως κυρίες και κύριοι που παραμένει στις συνειδήσεις των νησιωτών κατοίκων και επιχειρηματιών είναι το αίσθημα  αγανάκτησης και διαμαρτυρίας, όταν 
βλέπουν τα ακτοπλοϊκά δρομολόγια να μειώνονται δραματικά, να διακόπτονται συνεχώς συνδέσεις μεταξύ νησιών (άγονες γραμμές) και, κυρίως, να μην διαφαίνεται στο άμεσο μέλλον προοπτική για άμεση επίλυση των προβλημάτων αυτών.

Στη νέα περίοδο που διανύουμε, με τις συνθήκες της απελευθερωμένης αγοράς στην ακτοπλοΐα, το κράτος οφείλει να διαδραματίσει τον ρόλο του παρεμβαίνοντας όπου είναι απαραίτητο για να δοθεί η δυνατότητα στους Έλληνες πολίτες που κατοικούν στα νησιά να έχουν τις αναγκαίες συγκοινωνίες καθόλη τη διάρκεια του έτους και προς κάθε κατεύθυνση.

Κυρίες και κύριοι θεωρώ ότι ιδιαίτερης σημασίας για την επίλυση του χρονίζοντος προβλήματος της ακτοπλοϊκής σύνδεσης των νησιών μας και της άρσης της απομόνωσης που καθημερινά βιώνουν οι κάτοικοι του, είναι η πίεση προς όλες τις εμπλεκόμενες πλευρές και τα κέντρα λήψης αποφάσεων με την μορφή συγκεκριμένων προτάσεων τις οποίες και σας παραθέτω:
1) Άμεση παρέμβαση στην Ευρωπαϊκή Ένωση και κατάθεση συγκεκριμένου τεκμηριωμένου σχεδίου για την τροποποίηση της κοινοτικής νομοθεσίας που αφορά στο νέο, πλήρως απελευθερωμένο καθεστώς στην ακτοπλοΐα, έτσι ώστε να λαμβάνονται υπόψη οι μοναδικές στην Ευρώπη ιδιαιτερότητες των νησιών της χώρας μας. 
Θεωρώ ότι, μετά το γαλλικό ΟΧΙ στο Ευρωπαϊκό Σύνταγμα, έχουν δημιουργηθεί οι συνθήκες ώστε πολλά θέματα στην Ε. Ε. να μην θεωρούνται πλέον δεδομένα και αυτονόητα. Είναι πλέον σαφές ότι οι λαοί της Ευρωπαϊκής Ένωσης ζητούν μεγαλύτερη ευαισθησία σε κοινωνικού χαρακτήρα θέματα.

Πιο συγκεκριμένα, μέσω αυτού του σχεδίου που θα κατατεθεί, είναι δυνατό να αλλάξουν τα σημερινά δεδομένα όπως, ο τρόπος και το μέγεθος επιδότησης της ακτοπλοΐας και οι μέθοδοι παρέμβασης για την επίλυση των ιδιαίτερων προβλημάτων των νησιών.

2) Καθιέρωση σταθερών πολιτικών για την ισότιμη αντιμετώπιση των επιχειρήσεων της ακτοπλοΐας και δημιουργία ενός ξεκάθαρου επιχειρηματικού περιβάλλοντος στο χώρο αυτό, το οποίο να παρέχει κίνητρα για βιώσιμες επενδυτικές πρωτοβουλίες καθώς και δημιουργία σχέσεων συνεργασίας και αμοιβαίας κατανόησης μεταξύ όλων των εμπλεκόμενων πλευρών και ειδικά πολιτείας και εταιρειών. 

Αντιλαμβανόμαστε όλοι ότι και οι ακτοπλοϊκές εταιρείες έχουν να αντιμετωπίσουν ένα δυσμενές διεθνές περιβάλλον, οι περισσότερες είναι εταιρίες εισηγμένες στο χρηματιστήριο. Είναι λοιπόν ευθύνη της πολιτείας να δημιουργήσει το υγιές και σταθερό πλαίσιο για την βιώσιμη δραστηριοποίησή τους.

Οφείλουν όμως και οι εταιρίες, όπως όλες οι επιχειρήσεις, να αντιμετωπίσουν τους νησιώτες ως πελάτες τους, οι οποίοι διατηρούν τη ζωή και την οικονομική δραστηριότητα στα νησιά και, κατά συνέπεια είναι αυτοί που δημιουργούν τις προϋποθέσεις κερδοφορίας στην ακτοπλοΐα. 

3) Αύξηση των κονδυλίων από τον κρατικό προϋπολογισμό για δίκαια και ορθά κατανεμημένες επιδοτήσεις των ακτοπλοϊκών γραμμών, ώστε να μην δαπανώνται χωρίς ουσιαστικό αποτέλεσμα κρατικοί πόροι. 

Είναι κάτι που η Πολιτεία το οφείλει στους νησιώτες πολίτες αυτής της χώρας. Όλα τα χρόνια οι νησιώτες με τη συμμετοχή τους στα έσοδα του κράτους, πληρώνουν πολιτικές και έργα που εξυπηρετούν σχεδόν αποκλειστικά τους κατοίκους της ηπειρωτικής χώρας (Εθνικές οδοί, Σιδηροδρομικό δίκτυο, Μετρό, Ολυμπιακούς αγώνες). Από αυτές τις υποδομές που 
δημιουργούνται ελάχιστα έως καθόλου επωφελούνται οι ίδιοι. Έτσι, γίνεται όλο και βαθύτερο το αίσθημα της απομόνωσης, της εγκατάλειψης και του κοινωνικού και οικονομικού αποκλεισμού.  Οι συνθήκες γίνονται όλο και δυσμενέστερες με αποτέλεσμα η συσσωρεμένη αγανάκτηση και των προηγούμενων χρόνων να ξεχειλίζει. 


4) Δημιουργία ενός συνολικού σχεδίου δράσης δηλαδή ενός business plan, μιας πλατφόρμας εφαρμογής άμεσων και μακροπρόθεσμων ενεργειών. Το σχέδιο αυτό αφού τεθεί σε διαβούλευση με όλες τις πλευρές και όταν καταλήξουν, να ξεκινήσει η υλοποίηση του. 
Για παράδειγμα ο  επανασχεδιασμός των δρομολογίων στην βάση της εξυπηρέτησης των πραγματικών αναγκών των κατοίκων αλλά και των επισκεπτών με λύσεις όπως η δημιουργία γραμμών κορμών με καθημερινές συνδέσεις όλο το χρόνο με τα κεντρικά λιμάνια είναι μια πρόταση προς την σωστή κατεύθυνση.  Ο  σχεδιασμός  και  η  μέριμνα    των  ανταποκρίσεων  των  πλοίων  ενδοεπικοινωνίας  των  νησιών,  με  αυτά  των  κύριων  γραμμών  κορμού σήμερα είναι  ανύπαρκτος,  με  αποτέλεσμα  να  μην  μπορούν  να  εξυπηρετούνται  ιδιαίτερα  οι  κάτοικοι  των  νησιών  που  στερούνται  δρομολογίων  απευθείας  από  τα  νησιά  τους  προς  Πειραιά,  Ραφήνα  ή  Λαύριο.   
Κακός σχεδιασμός και υποβαθμισμένες υπηρεσίες υπάρχουν και στις άγονες γραμμές με άμεση συνέπεια παρότι η σημερινή κυβέρνηση αύξησε το ποσοστών επιδοτήσεων το αποτέλεσμα να μην είναι ανάλογο.
5)  Επιδότηση κατασκευής πλοίων για ενδονομαρχιακά δρομολόγια αλλά και επιδότηση της λειτουργίας των γραμμών και των δρομολογίων αυτών. Είναι απαραίτητο να  αναπτυχθούν αξιόπιστα δίκτυα ενδονομαρχιακής  επικοινωνίας,  με  ανταποκρίσεις  δρομολογίων,  από  αξιόπιστα  πλοία,  με  σωστά  σχεδιασμένα  δρομολόγια,  με  αξιόπιστα  
ωράρια,  με  προδιαγραφές  που  θα  θέσει  η  Πολιτεία  που  θα  ανταποκρίνονται  στην  εποχή  μας  και  τα  οποία  θα  επιδοτεί. 
Η κατασκευή των πλοίων αυτών θα μπορούσε να είναι αποτέλεσμα της Σύμπραξης Δημοσίου και Ιδιωτικού Τομέα.

6)  Άμεση υλοποίηση των εξαγγελιών για βελτίωση των υποδομών των λιμανιών στα νησιά ώστε καταρχήν να εξασφαλίζουν την ασφαλή και άνετη μετακίνηση πλοίων και επιβατών από και προς τους προορισμούς τους. 

7) Δημιουργία ισχυρών οργάνων που θα διαχειρίζονται τα ακτοπλοϊκά θέματα, θα λαμβάνουν άποψη τους όλες τις παραμέτρους και τις απόψεις όλων των εμπλεκόμενων 

πλευρών και θα αποφασίζουν με βάση ένα συνολικό σχεδιασμό με μακροχρόνιο ορίζοντα,  ώστε να γίνει κατορθωτό να σταματήσουν επιτέλους οι πελατειακές σχέσεις κράτους και εταιρειών που λειτουργούν εις βάρος της  αποτελεσματικότητας του συστήματος.

Προτείνω ο ΕΟΑΕΝ να υιοθετήσει τις παραπάνω προτάσεις, αφού συμφωνήσει ή συμπληρώσει την επιχειρηματολογία και στη συνέχεια: 

Α) Να αναγάγει το θέμα σε πρώτης προτεραιότητας 

Β) Να στείλει ψήφισμα με τα παραπάνω στον Πρωθυπουργό και στους αρμόδιους Υπουργούς όπου να τονίζεται ότι εξαντλήθηκαν όλες οι αντοχές μας.

Γ) Όλα τα νησιωτικά Επιμελητήρια να αναγάγουν επίσης το θέμα ως πρώτης προτεραιότητας στηρίζοντας και το καθένα ξεχωριστά το ψήφισμα του ΕΟΑΕΝ. 

Δ) Να ζητηθεί από την ΚΕΕ αλλά και από όλα τα Επιμελητήρια της χώρας ξεχωριστά να στηρίξουν το αίτημα μας κα να υποστηρίξουν την αναγκαιότητα άμεσης παρέμβασης.

Ε) Να παρθούν ομόφωνες αποφάσεις από όλα τα Δ.Σ. των Επιμελητηρίων και να προετοιμαστούν  εντονότατοι, συστηματικοί και προσαρμοσμένοι στα  σημερινά δεδομένα τρόποι αντίδρασης. 
Ταυτόχρονα να γίνει συντονισμός ενεργειών με τους ΟΤΑ Α’ και Β’ βαθμού αλλά και με τους Γενικούς Γραμματείς των Περιφερειών, ώστε να εκφραστεί η συνολική άποψη και να αναληφθεί συντονισμένη δράση με την βαρύτητα του συνόλου των νησιωτικών κοινωνιών.
 Τα νησιά μας κυρίες και κύριοι αποτελούν παγκόσμια γνωστό και αναγνωρίσιμο προορισμό, με έναν μοναδικό πολιτισμό, ιστορία και φυσικό περιβάλλον. Θα μείνουν -και ίσως ακούγεται υπερβολικό -πραγματικά στην Ιστορία αυτοί οι οποίοι θα καταφέρουν, λύνοντας το διαχρονικά σοβαρό πρόβλημα των νησιών, να δώσουν την ευκαιρία σε  αυτά να αναπτυχθούν αξιοποιώντας πραγματικά τις δυνατότητες που έχουν.

Δεν είναι εύκολο ίσως να γίνει αντιληπτό στο σύνολό του, το όφελος και οι τεράστιες δυνατότητες ανάπτυξης των νησιών που θα δημιουργηθούν από τη μόνιμη και σταθερή επικοινωνία μεταξύ τους και με το κέντρο.

Βεβαίως  και  υπάρχει  ανάγκη  να  πηγαίνει  ο  επιβάτης  σύντομα  στον  προορισμό  του,  αλλά  πρέπει  να  βρεθεί  η  χρυσή  τομή,  ούτως  ώστε  και  ο  επιβάτης  να  πηγαίνει  όσο  το  δυνατόν  συντομότερα  στον  προορισμό  του,  και  οι  Ακτοπλοϊκές  εταιρείες  να  αποζημιώνονται  για  τις  υπηρεσίες  που  θα  προσφέρουν,  αλλά  να  
επιβιώσουν  και  οι νησιωτικές μας κοινωνίες  οι οποίες είναι μόνιμα αντιμέτωπες με  τα  προβλήματα  της κατάστασης αυτής.
Θεωρώ ότι είναι επιτακτική η ανάγκη δημιουργίας ενός ανοικτού διαύλου επικοινωνίας με το Υπουργείο, τις εταιρείες και όλους τους εμπλεκόμενους για να μπορέσουν να προωθηθούν και να εφαρμοστούν αποτελεσματικές και ουσιαστικές λύσεις. 

Το Επιμελητήριο Κυκλάδων το οποίο εκπροσωπώ είναι ανοικτό στο διάλογο με το Υπουργείο πρώτα απ΄ όλα, αλλά και με όλους τους φορείς που μπορούν να συνεργαστούν για την επίλυση του ζωτικής σημασίας προβλήματος της ακτοπλοΐας για τα νησιά μας. 

Σας ευχαριστώ για την προσοχή σας

